Anno Domini millesimo ducentesimo quinquagesimo octavo acta sunt haec apud Cistercium tempore Capituli generalis.  1  Statuit et ordinat Capitulum generale ut illae orationes solemnes quae solebant fieri per totum Ordinem pro domino Papa, pro terra sancta, pro bono statu regni Franciae et totius Ecclesiae generalis, in suo robore perseverent.  2  Item cum excessus vocum in cantu dehonestet multipliciter nostri Ordinis honestatem et idcirco provide ab antiquo per sanctos patres fuerit institutum quod mediocritas conservetur in eo quod gravitatem redoleat et devotionem debeat incitare, districte praecipitur cantoribus Ordinis universi, ut hoc ipsi observent, et ab aliis diligentissime faciant observari ; si quis vero in cantando modum gravitatis huius excessisse notatus fuerit, taliter castigetur quod poena illius ab excessu huiusmodi alios retrahat in posterum et compescat.  3  Item cum effrenatam multitudinem monachorum, in multarum abbatiarum Ordinis et maxime Cistercii matris nostrae, dispendium et gravamen venire contingat ad Capitulum generale contra antiqua et salubria Ordinis instituta, volens idem Capitulum generale huic morbo competenti antidoto obviare, ordinat et diffinit quod nullus abbas ab abbatia sua iter arripiens ad Capitulum generale secum ultra primam abbatiam in via Capituli recto itinere existentem, vel locum aeque distantem, monachum vel in fraudem praemittere, seu etiam ut eum subsequatur, vel ut sibi occurrat, concedere praesumat ullatenus vel attentet. Nullus etiam monachus ad dictum Capitulum venire, vel ut vocetur procurare praesumat, monachis duntaxat exceptis qui pro negotiis Ordinis ad romanam Curiam diriguntur qui usque Divionem licite venire poterunt, ut ibidem petita licentia et obtenta iter quod coeperant prosequantur ; qui vero venire praesumpserint contra statutum tam necessarium et salubre, si abbas fuerit, tribus diebus sit in levi culpa uno eorum in pane et aqua, si vero monachus eidem poenae subiaceat et nihilominus omnium ultimus sit per annum. Excipiuntur iterum ad hac lege abbates illi quibus a Capitulo generali hactenus est concessum, ut monachos et plures equitaturas adducant ad Capitulum generale.  4  Item sicut dolentes accepimus, frater Andreas quondam abbas de Berola post sui cordis ambulans pravitatem, confracto paternae et generalis Capituli obedientiae levi iugo, convertens quoque ovinam humilitatem in rabiem beluinam, non solum contumax inobediens et rebellis Capitulo generali et patri extitit et existit, verum in suae perversitatis cumulum et augmentum contra libertatem et antiquam simplicitatem eiusdem Ordinis litteras impetravit, et eisdem usque adeo usus est et utitur abusive ut in dictum patrem suum indutus sacris execrabiliter et baculo pastorali munitus dicatur excommunicationis sententiam de facto pluries, etiam in ecclesiis saecularium temere, protulisse. Ne igitur tantae absurditatis pernicies per impunitatem unius pluribus damnabiliter transeat in exemplum, sententias excommunicationis, suspensionis in ipsum, et ipsius complices, monachos et conversos latas per dictum patrem scilicet de Scala Dei, nec non per iudices in praemissis a Capitulo generali deputatos, confirmat et ratas habet generale Capitulum ; et quia lenis ac frequens monitio dictorum Capituli et patris eius mitigare non valuit furorem spiritus concitati, cum crescente contumacia crescere debeat et poena, si infra mensem unum postquam in duabus vel tribus abbatiis suae abbatiae vicinis praesens diffinitio fuerit propalata (quam propalationem per dictum patrem ipsius vel eius nuntium absque dilatione fieri mandat generale Capitulum) noluerit resipisci, ad perpetui carceris intrusionem sententialiter condemnatur. Praedicti vero complices ipsius si (quod absit) in sua malitia permanserint, calcaneo ad supremum obfirmato, poenae conspiratorum subiaceant ista vice, quod si ad obedientiam Ordinis infra praedictum terminum humiliter redierint, committitur de Oliva et de Yrantio abbatibus ut dictam poenitentiam contra ipsos monachos et conversos temperent, prout viderint expedire.  5  Item diffinitioni ad petitionem domini Papae de cappis, tunicis, dalmaticis utendis anno praeterito factae, additur ut in solemnitatibus, quibus abbates celebrare tenentur, diacono et subdiacono tunica et dalmatica uti liceat, abbatum absentia non obstante. Et quia novitates stringendae sunt potius quam laxandae, auctoritate qua potest prohibet Capitulum generale, ne cappis, tunicis, dalmaticis, emendis, seu modo quolibet de cetero acquirendis curiositate, pretiositate et varietate notabili adornatis alicui personae Ordinis uti liceat quoquomodo.  6  Quoniam monachi Beati Dionisii in Francia et Sancti Vedasti Attrebatensis inter ceteros religiosos quadam speciali praerogativa dilectionis personas Ordinis prosequuntur, volens generale Capitulum ipsos inter alios religiosos specialiter honorare, benigne concedit abbatibus et personis Ordinis, ut dictorum monasteriorum abbates et monachos praesentes pariter et futuros, quoties ipsos ad eos venire contigerit, in suis refectoriis admittant, auctoritate Capituli generalis.  7  Quoniam a nonnullis solebat in dubium revocari quid poena suspensionis cum infligitur alicui, secundum intentionem Ordinis debeat importare, ita diffinit et determinat Capitulum generale quod is qui auctoritate Capituli generalis suspenditur, ab altaris officio solummodo intelligatur suspensus nisi aliquid in sententia expressius habeatur.  8  Statuit et ordinat Capitulum generale ut emissi pro manifesto carnis contagio usque ad decennium minime ad domos proprias revertentur, absque licentia Capituli generalis, diffinitione super hoc anno praeterito lata penitus expirante.  9  Districtissime inhibetur a Capitulo generali omnibus abbatibus et personis Ordinis universi, ne de cetero in hospiciis monialium vel alibi in domibus Ordinis, in villis vel extra, cum eis comedere in eadem mensa praesumant, alioquin si abbates fuerint, omni sexta feria sint in pane et aqua usque ad sequens Capitulum generale in ipsi Capitulo super hoc veniam petituri ; monachi vero sint ultimi et omni sexta feria sint in pane et aqua per annum.  10  Cum relatione didicerit bona fide Capitulum generale quod quaedam de novo in Ordinem irrepserit in Ordine corruptela videlicet ut principum et saecularium praelatorum sive aliorum etiam magnatorum preces, in antiquae simplicitatis Ordinis praeiudicium in electionibus interdum damnabiliter obtineant primum locum, ideo inhibet Capitulum generale ne huiusmodi preces aliquatenus admittantur, vel aliquem quocumque modo sortiantur effectum, quin potius is pro quo preces huiusmodi contigerit impetrari, ea vice nullatenus ibidem eligatur, nisi forte constare posset legitimis documentis aut violentis *praesumptionibus* quod eaedem preces ad impediendum alicuius electionem, et in fraudem huius constitutionis dolose forent ab aliquo procuratae ; sed et si quis de Ordine talium precaminum extiterit procurator, si super hoc convinci potuerit, de domo propria expellatur, non reversurus nisi de licentia Capituli generalis.  11  Cum in dubium verteretur a quo deberet abbatia de Ferraria visitari, abbate et conventu de Berola patribus dictae abbatiae in omnimoda rebellione et contumacia et excommunicationis sententia a generali Capitulo propter haec in ipsos lata, obstinato animo persistentibus, diffinit et ordinat Capitulum generale ut per abbatem Scalae Dei patrem ipsius abbatiae de Berola in plenaria Ordinis potestate visitetur, corrigatur et ordinetur praedictorum abbatis et conventus de Berola contumacia perdurante. Et idem de abbatia monialium Tresonares filia de Berola observetur.  12  Cum diffinitio de concessione rasurarum anno praeterito edita propter longitudinem seu arctationem temporis, quae quandoque contingit correctione aliquantula indigeret, ordinat et statuit Capitulum generale, ut rasuris iam concessis una superaddatur rasura, quae fiat ad mensem Paschae et quae in Ascensione Domini fieri consueverat, in festo Pentecostes habeatur, aliis rasuris permanentibus, sicut prius fuerat ordinatum. Conversis etiam conceditur ut quandocumque monachi rasuram habuerint et ipsi rasuram habeant, ut in Ordine uniformitas observetur.  13  Quoniam querela frequens et assidua et omnimode taediosa super emissione monachorum nostri Ordinis, et etiam conversorum auribus generalis Capituli taediosius innovatur, huic tanto morbo cupiens idem generale Capitulum congruam adhibere medelam duxit proinde statuendum, ut quandocumque aliquis monachus vel conversus fuerit suis exigentibus demeritis emittendus, de consilio prioris et quatuor aut quinque seniorum de domo sanioris consilii, qui emittendus fuerit emittatur, cuius culpa et omnium de cetero emittendorum, et etiam sponte sua de Ordine exeuntium, a priore diligentius conscribatur, causas vero emissionis eorumdem, hi qui ad consilium fuerint evocati, visitatori teneantur fideliter intimare. Diffinitio autem super emissionibus anno praeterito lata penitus revocatur.  14  Abbates qui ad Capitulum generale non venerint anno quo tenentur, nisi legitima excusatio intercedat, videlicet gravis et evidens infirmitas prout in Charta Charitatis continetur, pro prima transgressione poenam sustineant in Usibus, quinta diffinitione, capitulo undecimo diffinitam. Si autem anno immediate sequenti non venerint nec praedicta infirmitatis causa legitime se poterunt tueri, omni alia excusatione cessante, auctoritate Capituli generalis absque retractatione aliqua deponantur. Si vero visitatores in praemissis fuerint negligentes poena plectantur irrefragabiliter antedicta, et quoniam quidam praetextu paupertatis excusationem praetendunt se expensis carere ad hoc sufficientibus asserentes, domino Cistercii et quatuor primis abbatibus filiis suis committitur auctoritate Capituli generalis ut de talibus abbatiis aliis coniungendis vel ut omnino ab Ordine expirent, pensatis quae secundum Deum et Ordinem sunt pensanda, unusquisque ipsorum in generatione sua ordinet prout viderit expedire.  15  Auctoritate Capituli generalis statuitur ut quicumque abbas alicuius abbatis cedentis, et ad ipsum profitendi gratia divertentis, professionem recipere noluerit, usque ad sequens Capitulum generale sit extra stallum abbatis et omni sexta feria in pane et aqua, ob quam causam venire teneatur in ipso super hoc veniam petiturus. Sententia autem suspensionis, alias contra tales edita, penitus revocetur.  16  Cum non immerito durum iudicari debeat ab omnibus et iniquum in domibus nostris personas ordinis non admitti, et maxime personas Cistercii matris nostrae, quibus debet semper ab omnibus honor praecipuus exhiberi, abbati de Obazina committitur auctoritate Capituli generalis ut conversum de Garda filia eius, qui monachum Cistercii inique repulit, nec ei voluit ministrare, et alios de dicta domo, quos in hoc invenerint culpabiles, graviter puniat, secundum quod ipsos in hoc deprehenderit excessisse ; abbas de Dalone hoc ei denuntiet.  17  Cum in sententia de servando silentio in mensis saecularium a nostri Ordinis monachis et conversis continetur, ut verba tantum rara et brevia loquerentur, hanc brevitatem et raritatem ad hoc restringit Capitulum generale, ut tantum sal, panem, aquam et huiusmodi necessaria, ubi signa non intelliguntur, loquendo eisdem petere liceat, prout fieri consueverat ab antiquo.  18  Auctoritate Capituli generalis iniungitur abbatissis et eorum visitatoribus ut capellanos monialium corripiant et castigent qui missas noluerint secundum formam et consuetudinem Ordinis celebrare.  19  Statuit et ordinat Capitulum generale quod si plures personas pro dispersione ad aliquam domum mitti contigerit, abbas ad quem missi fuerint ad receptionem duorum tantummodo teneatur.  20  Inhibetur auctoritate Capituli generalis universis nostri Ordinis personis, ne sine corrigiis vandagia sive sotulares portare praesumant ; qui vero extravenire praesumpserit a vino abstineat, quamdiu in transgressione huiusmodi duxerit persistendum.  21  Statuit et ordinat Capitulum generale ut in anniversario generali episcoporum et abbatum, omnes qui ea die celebraverint, celebrare de anniversario teneantur.  22  Inhibetur districtius auctoritate Capituli generalis ne abbates in adventu visitatorum suorum, seu in ipsis visitationibus vel alias praesumptuosos faciant apparatus, sed visitatores et visitati ea in praemissis sint mediocritate contenti, quae simplicitatem redoleat Ordinis et paupertatem, ita quod ad plus duo tantum genera pitantiarum tam eis quam omnibus aliis personis de cetero ministrentur ; pueris autem visitatorum illam vini portionem pro quolibet duplicatam, qua contenti sunt monachi et conversi, et unicam pitantiam cum pulmento seu pulmentis. De cetero statuit Capitulum generale ministrari hoc idem eundo et redeundo in grangiis et cellariis domus visitatae vel etiam visitandae per omnia observetur, et hoc aeque vel parcius circa quoslibet transeuntes abbates observari decrevit idem Capitulum generale. Conversi autem seu aliqui de visitatorum familia vestes, caligas, vel ultra caligarum novarum valorem nullatenus quidquam recipere audeant, sine visitatorum speciali licentia et consensu, nec aliqua persona cum dictis visitatorum pueris comedere permittatur, huiusmodi statuti tam necessarii transgressoribus hanc poenam duxit generale Capitulum infligendam, sive sit visitator sive etiam visitatus, ut videlicet si sit abbas tribus diebus uno eorum in pane et aqua sustineat poenam levis culpae, si vero monachus vel conversus eadem poena plectatur et ultimus omnium sit per annum, sententia autem de computationibus in visitatione faciendis quondam edita revocatur.  23  Sententiam anno praeterito latam super eo quod personae Ordinis non nisi per proprios abbates de abbatia in abbatiam mitterentur interpretatur sic Capitulum generale quod illi abbates ad quos missi fuerint, per litteras suas eos ad alias abbatias mittere valeant de propriorum abbatum licentia et mandato.  24  Petitio monachorum scholarium Parisius qui petunt ut liceat eis festum undecim millium virginum cum duodecim lectionibus et duabus missis in domo Sancti Bernardi Parisius celebrare, exauditur.  25  Conceditur venerabili patri episcopo Convennarum plenarium servitium per totum Ordinem, et quod fiat ipsius anniversarium post eius decessum in domo Bonifontis in qua novitius extitit et professus.  26  Inspectio abbatiarum Sancti Gaudentii in Romaniola et Sancti Severi quae, licet sint incorporatae Ordini, nec tamen consueta gaudent Ordinis libertate, sicut relatum est auribus Capituli generalis, de Columba et de Brondolo committitur abbatibus in plenaria Ordinis potestate, qui ad loca personaliter accedentes pensatis omnibus quae secundum Ordinem sunt pensanda, et super praemissis inquisita diligentius veritate, si non intellexerint dictas abbatias posse stare et vivere iuxta Ordinis praesentem et pristinam libertatem, eas auctoritate Capituli generalis ab Ordine denuntient expirasse, alioquin eas eadem auctoritate denuntient permanere. Abbas de Brondelo hoc collegae suo denuntiet.  27  Cum abbas de Strata florida petierit veniam in Capitulo generali pro sui dispersione conventus, concessum est eidem ab eodem generali Capitulo ut si conventum suum in domo propria retinere potuerit, a susceptione hospitum ad commorandum per triennium absolvatur.  28  Petitio abbatis de Quimquestal qui petit quod liceat ei anniversarium fundatorum suorum in domo sua facere annis singulis, exauditur.  29  Petitio venerabilis patris episcopi Pictaviae de habendo secum uno monacho, hilarie exauditur, ita tamen quod ille monachus honestis officiis deputetur.  30  Petitio abbatis Vallis Sancti Lamberti de faciendo festo sancti Lamberti in domo propria cum historia propria et duabus missis, exauditur.  31  Petitio abbatis de Claro campo de faciendo cum duabus missis in domo propria festo sancti Bonifacii, exauditur.  32  Petitio abbatis de Hylaria de faciendo festo sanctae Chunegundis in domo propria cum una missa et duodecim lectionibus, exauditur.  33  Petitio abbatis de Lucana de faciendo festo undecim millium virginum in domo propria et in generatione de Bergis cum una missa et duodecim lectionibus, exauditur.  34  Querela abbatissae de Insulis contra abbatem de Pontigniaco, committitur de Valle lucenti et de Reigniaco abbatibus in plenaria Ordinis potestate, et quid inde, etc.  35  Querela abbatis de Paradiso contra abbatem de Obra, de Lugna et de Lenich et Conbreloch abbatibus committitur in plenaria Ordinis potestate pace, etc., et quid inde, etc.  36  Querela abbatissae de Portu regio contra abbatissam de Thesauro, de Pruliaco, de Valle Beatae Mariae et de Brolio abbatibus committitur in plenaria Ordinis potestate pace, etc., et quid inde, etc.  37  Cum plura gravia et inhonesta sint relata de abbate et conventu Vallis benedictae auribus Capituli generalis, de Bona valle patri eiusdem abbatiae, de Mansiade et de Altacumba abbatibus committitur in plenaria Ordinis potestate ut ad dictam abbatiam personaliter accedentes, super excessibus quibus abbas et aliqui de conventu graviter infamantur, inquisita diligentius veritate, quos culpabiles invenerint taliter corrigant et castigent quod poena docente discant quam caute a culpa in posterum sit cavendum, et quid inde, etc.  38  Querela abbatis Sancti Spiritus de Sennona contra abbatem Casaemarii committitur Sancti Martini prope Viterbium et Sancti Anastasii de Urbe abbatibus in plenaria Ordinis potestate, et quid inde, etc.  39  Querela abbatis Morimundi contra abbatissam et conventum monialium Belli fageti, de Longo vado et de Clarofonte abbatibus committitur in plenaria Ordinis potestate pace, etc., et quid inde, etc.  40  Querela abbatis de Altacumba contra priorissam Boniloci, abbati de Bona valle committitur in plenaria Ordinis potestate pace, etc., et quid inde, etc.  41  Querela abbatis de Fullano contra abbatem de Eslis, de Bellapertica et Bolbona abbatibus committitur in plenaria Ordinis potestate pace, etc., et quid inde, etc.  42  Querela abbatis Belliloci regis in Anglia contra abbatem de Ruppe, de Carreria et de Brueria abbatibus committitur in plenaria Ordinis potestate pace etc., et quid inde, etc.  43  Querela abbatis Clari loci contra abbatissam Sanctae Helidis, de Sancto Benedicto et de Tribus Fontibus abbatibus committitur in plenaria Ordinis potestate, et quid inde, etc.  44  Abbates de Renech et de Novo campo qui, de loco in quo dominus episcopus Caminensis abbatiam monachorum nostri Ordinis fundare proposuit, nil renuntiaverunt hoc anno Capitulo generali, cum inspectio ipsius loci commissa fuisset eisdem, poenam peragant in Usibus constitutam. Abbas de Dargo hoc eis denuntiet.  45  Abbas de Otula qui hoc anno non denuntiavit Sanctarum Crucum, Populeti et de Scarpio abbatibus, poenam peragat in Usibus constitutam.  46  Abbates de Burferte et de Nehuham, quibus anno praeterito ex parte Capituli generalis quaedam commissio facta fuerat, nec inde eidem Capitulo aliquam relationem fecerunt, poenam peragant in Usibus constitutam. Abbas de Parreia hoc eis denuntiet.  47  Inspectio loci, ad quem petit transferri abbatiam monialium de Fonte sanctae Mariae iunior comes de Quiborch, de Lucela et de Aurora abbatibus committitur in plenaria Ordinis potestate qui ad locum, etc., et quid inde, etc.  48  Inspectio loci, ad quem petit transferri abbatiam suam abbas Sanctae Mariae in Strata, de Fonte vivo et de Colomba abbatibus committitur in plenaria Ordinis potestate, qui ad locum, etc., et quid inde, etc.  49  Inspectio loci, ad quem petit transferri abbatiam suam abbatissa Vallis liliorum, de Valle Sanctae Mariae et de Luca abbatibus committitur in plenaria Ordinis potestate qui ad locum, etc., et quid inde, etc.  50  Inspectio loci, in quo fundare intendit abbatiam monachorum nostri Ordinis nobilis vir dominus de Rosamberch, marescallus Bohemiae, de Pangarbegin et de Pomoch abbatibus committitur in plenaria Ordinis potestate qui ad locum, etc., et quid inde, etc.  51  Petitio abbatum de Brondelo et de Landesio qui petunt absolvi a susceptione hospitum ad commorandum per triennium exauditur.  52  Capitulum generale plenitudinem iuris paternitatis in abbatia de Dargon adiudicat abbati de Dobrani abbati de Esrom super hac re perpetuum silentium imponens. 